Návrh 

        zabezpečenia prostriedkov individuálnej ochrany ( nepriestrelných viest                 a balistických potrieb) pre zabezpečenie činností špeciálnych útvarov Ministerstva vnútra Slovenskej republiky, Ministerstva spravodlivosti Slovenskej republiky  a Ministerstva financií Slovenskej republiky            z   prostriedkov      čiastočného   zníženia    zadlženosti   Ruskej  federácie 
                                                voči   Slovenskej republike

	Ministerstvo vnútra Slovenskej republiky predkladá v zmysle čl. 4  ods. 2 “ Zásad vlády Slovenskej republiky pre postupy pri správe a vysporiadaní  pohľadávok Slovenskej republiky       v zahraničí” schválených uznesením vlády Slovenskej republiky č. 519 zo dňa 6. júla 2000, ďalej len “Zásad” na rokovanie vlády Slovenskej republiky “Návrh  zabezpečenia prostriedkov individuálnej  ochrany (nepriestrelných  viest a    balistických potrieb)    pre  zabezpečenie    činností  špeciálnych    útvarov Ministerstva vnútra    Slovenskej    republiky,   Ministerstva    spravodlivosti Slovenskej   republiky a    Ministerstva     financií   Slovenskej republiky        z   prostriedkov   čiastočného  zníženia  zadlženosti Ruskej federácie voči Slovenskej republike” v celkovej výške 7.515.820 USD.

	Uvedený návrh odôvodňujeme doplnkovou potrebou  zabezpečenia prostriedkov individuálnej ochrany pre rezort  Ministerstva vnútra Slovenskej republiky a požiadaviek  Ministerstva financií  Slovenskej republiky a Ministerstva spravodlivosti Slovenskej republiky pre potrebu svojich organizácií a útvarov s cieľom vytvorenia nevyhnutných podmienok                      a predpokladov pre materiálno-technické zabezpečenie činností špeciálnych útvarov týchto rezortov predovšetkým v súvislosti s výkonom operatívno - pátracej činností príslušníkov Policajného zboru, ako aj preventívnej, zásahovej a eskortnej činností ďalších špeciálnych útvarov príslušníkov Zboru väzenskej a justičnej stráže a príslušníkov  útvarov Colného riaditeľstva Slovenskej republiky. Zabezpečenie predmetných prostriedkov individuálnej ochrany taktiež podstatným spôsobom prispejú k ochrane zdravia a života v súvislosti s výkonom vyššie uvedených činností.

	So žiadosťou o súčinnosť a koordinovaný postup pri zabezpečení prostriedkov individuálnej ochrany sa na Ministerstvo vnútra Slovenskej republiky  obrátil minister spravodlivosti Slovenskej republiky  listom   č. GRZVJS-44/01-2/2002 zo dňa 26. 6. 2002 pre potreby útvarov Zboru väzenskej a justičnej stráže Slovenskej republiky a štátny tajomník Ministerstva financií Slovenskej republiky listom č. 1809/2002-ŠTP zo dňa 17. 4. 2002 pre potreby útvarov Colného riaditeľstva Slovenskej republiky.

	Na základe uvedených žiadostí boli uskutočnené rokovania kompetentných zástupcov Ministerstva vnútra Slovenskej republiky, Colného riaditeľstva Slovenskej republiky a Zboru väzenskej a justičnej stráže Slovenskej republiky, týkajúce sa predovšetkým zabezpečenia dodávateľa  a uzatvorenia kontraktu na dodávku prostriedkov individuálnej ochrany, spracovania početnej a sortimentnej skladby prostriedkov individuálnej ochrany samostatne podľa jednotlivých rezortov, určenie dovozcu dodávky prostriedkov individuálnej ochrany, mechanizmus dopravy      a vyskladnenia dodávky pre jednotlivé zainteresované rezorty a spôsob úhrady sprostredkovateľskej odmeny dovozcovi.
	Na základe vzájomnej dohody kontrakt č. P/270306132116   na zabezpečenie prostriedkov individuálnej ochrany v  počtoch a sortimente  podľa príloh č. 1, 2 a 3 spracovaných podľa jednotlivých zainteresovaných rezortov v celkovej hodnote 7.515.820.- USD uzatvorilo dňa          9. 6. 2002 Ministerstvo vnútra Slovenskej republiky so štátnou unitárnou spoločnosťou FGUP ROSOBORONOEXPORT Moskva, Ruská federácia.
	Predmetný kontrakt zabezpečí sortiment podľa požiadaviek jednotlivých rezortov             v rozsahu príloh č. 1, 2 a 3 k tomuto materiálu od výrobcu na území Ruskej federácie             ZAO KIRASA Perm, Ruská federácia.
		Kontrakt za účelom preukázania pripravenosti na zabezpečenie dodávky prostriedkov individuálnej ochrany, ako aj účelom prejednania s ruskou stranou ohľadom zabezpečenia jeho financovania z prostriedkov čiastočného zníženia zadlženosti Ruskej federácie voči Slovenskej republike bol zaslaný Ministerstvu financií Slovenskej republiky listom                              Č.p.:VS-10-108/OM-2-2002 zo dňa 22.7.2002.
	Na základe vzájomnej dohody účastných rezortov uskutočnením predmetnej finančnej operácie navrhujeme v zmysle čl. 4 odst. c) Zásad poveriť spoločnosť VER-mi s.r.o.,    Hurbanistov 3, 080 01 Prešov. Uvedenú spoločnosť navrhujeme na základe skúseností                  s realizáciou dovozu nepriestrelných viest pre potreby Ministerstva vnútra Slovenskej republiky      v roku 2001, ako aj následným zabezpečením servisnej, reklamačnej a metodicko-inštruktážnej činností.
	Zároveň navrhujeme poverenej spoločnosti VER-mi, s.r.o. za priebežnú kontrolu výroby priamo u výrobcu, zabezpečenie dovozu prostriedkov individuálnej ochrany, ako aj za zabezpečenie následných činnosti prekladateľského, metodicko-inštruktážneho, servisného, záručného, pozáručného a revízneho charakteru poskytnúť v zmysle čl. 4 odst. d) Zásad odmenu vo výške 5% z hodnoty kontraktu.
	Finančné prostriedky za dovoz prostriedkov individuálnej ochrany nepredstavujú zvýšený nárok na štátny rozpočet a budú v zmysle čl. 4, (9) Zásad uhradené z vlastných rozpočtových prostriedkov Ministerstva vnútra Slovenskej republiky, Ministerstva financií Slovenskej republiky, resp. Colného riaditeľstva Slovenskej republiky a Ministerstva spravodlivosti Slovenskej republiky, resp. Zboru väzenskej a justičnej stráže Slovenskej republiky a to za časť dodaných prostriedkov individuálnej ochrany podľa prílohy č.1, 2 a 3 tohto materiálu, čo je deklarované listom GR Zboru väzenskej a justičnej stráže SR č. GR ZVJS-71-66/70-2002 zo dňa 15.8.2002 (Príloha č.4)  a listom GR Colného riaditeľstva SR č. 3816/2002-892  zo dňa 20.8.2002       (Príloha č. 5).

	Príkaznú zmluvu, ktorá upraví  podmienky týkajúce sa  prípravy, realizácie dovozu, stanovenia odmeny, ako aj ďalších nevyhnutných predpokladov pre zabezpečenie kontraktu uzatvorí so spoločnosťou VER-mi s.r.o. Ministerstvo vnútra Slovenskej republiky.

	Na základe už uvedeného zdôvodnenia  navrhujeme vláde Slovenskej republiky schváliť “Návrh  zabezpečenia prostriedkov individuálnej  ochrany (nepriestrelných    viest a    balistických potrieb)    pre  zabezpečenie    činností    špeciálnych    útvarov Ministerstva vnútra  Slovenskej    republiky,  Ministerstva  spravodlivosti Slovenskej   republiky a   Ministerstva financií   Slovenskej republiky   z   prostriedkov   čiastočného  zníženia  zadlženosti Ruskej federácie voči Slovenskej republike” vo výške 7.515.820 USD a to s pridelených prostriedkov na rok 2002, ktoré nebudú jednotlivými subjektami deblokácie z časových, resp. iných dôvodov do konca roku realizované , resp. zabezpečením financovania predmetného kontraktu z vyčlenených prostriedkov čiastočného zníženia zadlženosti Ruskej federácie voči Slovenskej republike na rok 2003 a prijať navrhované uznesenie.

Ú VO D N É  S L O V O
k materiálu na rokovanie vlády Slovenskej republiky

k  “Návrhu finančného zabezpečenia  časti generálnych opráv a modernizácie lietadiel TU 154M   a JAK-40 formou priamej úhrady finančných prostriedkov zodpovedajúcich hodnote zahraničných subdodávok  tovarov a služieb vo výške 3,687 mil. USD,  vyčlenených z  prostriedkov zadlženosti Ruskej federácie voči Slovenskej republike  v prospech spoločnosti ARIMPEX, s.r.o., poverenej   Ministerstvom vnútra Slovenskej republiky”

______________________________________________________________________________

Vážený pán predseda vlády,
vážené panie ministerky, vážení páni ministri

	Vláda Slovenskej republiky svojím uznesením č. 885 zo dňa 19. septembra 2001 vzala na vedomie “Koncepciu rozvoja a zabezpečenia finančných zdrojov pre roky 2002-2004 na obnovu letúnov a vrtuľníkov Ministerstva vnútra SR  v súvislosti so zabezpečením potrieb vlády SR, Policajného zboru, Leteckej záchrannej služby SR a zásahov pri požiaroch, živelných pohromách , katastrófach a pri leteckom pátrani  a záchrane” a schválila spôsob postupnej obmeny lietadlovej     a vrtuľníkovej techniky v správe Leteckého útvaru Ministerstva vnútra Slovenskej republiky. 
	V rámci predmetného uznesenia vláda Slovenskej republiky  podľa bodu B. 5  schválila :
	- nákup 2  ks  náhradných  motorov  D-30KU-154  pre  obidve lietadla TU-154M v čiastke  
             3,3 mil USD prostredníctvom zníženia dlhu Ruskej federácie voči Slovenskej republike
           do 31. 12. 2002         
	Ministerstvo vnútra Slovenskej republiky navrhuje zmenu uvedeného  bodu B. 5 uznesenia vlády SR   č. 885 zo dňa  19. septembra 2001 a to, aby namiesto dodávky 2  ks  náhradných  motorov  D-30KU-154  pre  obidve lietadla TU-154M  vláda SR schválila predložený návrh zmeny tovarových dodávok z prostriedkov čiastočného zníženia zadlženosti Ruskej federácie voči Slovenskej republike v prospech Ministerstva vnútra Slovenskej republiky na rok 2002  umožnením aj dovozu 2 ks leteckých motorov TV3-117 na vrtulníky Mi-171  a pozemného  vybavenia  k  TU 154M a  Mi-171 tak,  ako je to uvedené v návrhu uznesenia k tomuto materiálu.
	Uvedenú zmenu odôvodňujeme nutnosťou zabezpečenia náhradných motorov,  z dôvodu postupných dodávok vrtuľníkov ťažkej kategórie Mi -171, nevyhnutných  pre   leteckú  policajnú  pohotovostnú   činnosť   na   celom území  republiky (pomoc pri živelných pohromách, požiaroch, pátracie lety, výcvik špeciálnych zásahových jednotiek ) v súvislosti  so  zámerom začlenenia Leteckého  útvaru MV  SR do   systému  leteckej záchrannej  služby  a  nádväzným   vytvorením  štyroch  pohotovostných  policajných  leteckých pracovísk.
	Zároveň uvádzame, že  nákup 2   ks náhradných  motorov, ktoré  tvoria  predmet  bodu  B. 5 uznesenia vlády SR č. 885/2001, bol  už  schválený  v   rámci   bodu B. 1 uznesenia   vlády  SR  č. 1100 zo   dňa 8. decembra 1999  k  “Návrhu realizácie dodávok  tovarov a služieb               z Ruskej federácie za     účelom  zníženia zadlženosti Ruskej federácie voči Slovenskej republike na roky  1999 - 2003 v  prospech Ministerstva vnútra Slovenskej republiky”.

	Navrhovaný návrh nemá finančný, ekonomický, environmentálny vplyv ani vplyv na zamestnanosť a korešponduje s prioritami tovarových dodávok uplatnenými Ministerstvom vnútra Slovenskej republiky v  rámci  čiastočného  zníženia  zadlženosti Ruskej  federácie  voči  Slovenskej  republike na rok 2002.